Outoppie Donald terug by Chiefs | Netwerk24
Stephen Donald mag dalk ’n effens vergete voormalige All Black wees, maar hy is deur die Chiefs nadergetrek vir die Superrugby-seisoen.
Stephen Donald in 2017 in aksie vir die Counties Manuka in Hamilton, Nieu-Seeland. Foto: Getty Images
Dié 35-jarige losskakel, wat die laaste paar seisoene meestal in Japan gespeel het, moet Tiaan Falcon se skoene volstaan wat ’n hakskeenbesering opgedoen het, berig stuff.co.nz.
Donald, wat in 24 toetse vir Nieu-Seeland tussen 2008 en 2011 gespeel het, het bekendheid verwerf toe hy die wenpunte in die Wêreldbeker-eindstryd van 2011 teen Frankryk aangeteken het.
Hy het reeds Maandag saam met die Chiefs in Hamilton voorberei vir hul eerste wedstryd in vanjaar se reeks Vrydag teen die Highlanders.
Donald is natuurlik nie ’n onbekende by die klub nie, hy het immers tot 2017 vir hulle gespeel, maar hy is nie verseker van ’n plek in die beginspan nie, aangesien Damian McKenzie die gunsteling is om die nr.10-trui te dra.
“Ons het ’n bietjie rondgekyk en hy (Donald) was gretig om hier te speel. Daar is gevoel dat ons ’n meer ervare losskakel nodig het.
“Hy is soos nog ’n afrigter. Ons sal sy werklading bestuur, maar met sy kennis en passie vir die Chiefs was dit voor die hand liggend om hom terug te bring,” sê Cooper.
Donald het die Chiefs in meer as 100 wedstryde verteenwoordig. – Sportredaksie
Meer oor: Stephen Donald | Damian Mckenzie | Superrugby | Chiefs
Chiefs kies veteraan Donald op senter
Chiefs pak Leeus Dinsdag sonder All Blacks
Chiefs se Donald vang ná 15 jaar graad!